Šmajdove finálové začiatky síce boli rozpačité a stal sa, ako hovoria Česi, "otesánkem", ktorého porota odpísala, ale ako v nedeľu poznamenal Ondřej Hejma, diváci ho našťastie podržali. A on im zato ponúka jedno skvelé číslo za druhým. A inak to nebolo ani v ostatnom kole venovanom hitom z MTV.
Publikum v ošiali
Doterajší miláčik poroty, ostravský Martin "Jones" Chodúr musel prehltnúť horkú pilulku. Miro zožal lepšie hodnotenia, aj búrlivejší ohlas od divákov v sále. Pre jeho prvé vystúpenie porotcovia síce nemali veľa pochopenia, ale ani ako Justin Timberlake nebol hrozný. Avšak Košičanova chvíľa prišla v druhej runde, keď odpálil rockovú nálož od Guns'n'Roses. Miro behal po pódiu, skákal, tancoval a popri tom ešte aj perfektne spieval. Dokonca sa odvážil aj na stage diving - hodil sa do publika, ktoré ho chvíľu ponosilo na rukách. "Bolo to skvelé! Predviedol všetko, čo ľudia žerú. Bol božský!" rozplývali sa po vystúpení mladší i skôr narodení diváci. Za strhujúci výkon si vyslúžil standing ovation a niekoľkominútový búrlivý potlesk, že sa Dara Rolins ani nemohla dostať k hodnoteniu. Napokon bolo dobre, že ju ľudia pustili k slovu, pretože jej hodnotenie konečne stálo za to. "Dokonalá šou, výborne zaspievané, s prehľadom si na tú pesničku mal. Úplne ľavou zadnou si to dal, strašne dobre sa na to dívalo, dobre sa to počúvalo, dokonalý výber pesničky, toto presne ti sedí. Klobúk dole," vychválila ho.
Objav roka nežiaril
Keď sa však chcel na rockera zahrať Martin Chodúr, nedopadlo to dobre. "Rock už, prosím ťa, nespievaj," povedal mu Habera. Ani ostatní porotcovia sa už zo svojho favorita nezložili. "Majú právo na svoj názor," sucho skonštatoval Chodúr po prenose.
Martin to však nemá ružové ani na českej hudobnej scéne. V sobotu síce v ankete Český Slávik získal titul Objav roka, no mnohých spevákov to zarazilo. Frontman striebrom ocenenej kapely Chinaski Michal Malátny vraj bol z toho v šoku a spevák Michal Hrůza zareagoval otázkou: "Kto to je? Ja ho vôbec nepoznám." A pridali sa ďalší. "Nepoznám jedinú jeho pesničku, nevydal platňu. Nemal tam byť," povedal finalista druhej série českej SuperStar Michal Foret. "Nezdá sa mi to spravodlivé. Asi existuje nejaká dohoda. Ja osobne som fandila třineckej kapele Charlie Straight," povedala bronzová slávica Ewa Farna.
Najdôležitejšie správy z východu Slovenska čítajte na Korzar.sme.sk.